**o culoare nebună la secția de psihiatrie**

*Relu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

o culoare nebună și proaspătă

de lapte degresat

au căpătat pereții

secției de psihiatrie

te simt

privești prin gaura cheii

în viața mea

vezi cum iau pastilele

și

toți copiii

ieșiți din mine

cum sar coarda

joacă șotronul

cum scot limba

și râd

provocându-mă

la o leapșa pe uitate

dar sunt prea obosit

m-am uscat tot

salut culoarea cea nouă

închid ochii

în continuare

îți aud lemnul coșciugului

cum trosnește sub pământ